Kesk-Jakuutia madalik

Kesk-Jakuutia madalik (vene keeles Центральноякутская низменность, Центральноякутская равнина, Вилюйская низменность, jakuudi keeles Саха сирин ортоку намтала) on madalik Venemaa idaosas Ida-Siberis. See paikneb Sahha Vabariigis Leena ja Viljui jõe vahelisel alal.

Kesk-Jakuutia madalik on kuni 400 m kõrgusel merepinnast asetsev tugevalt soostunud tasandik, mida lõikab läbi jõeorgude võrk. Kõikjal esineb igikelts, levinud on termokarstijärved, alassid ja külmakühmud. 

Maavaradest leidub kivisütt, rauamaaki ja polümetallimaake, maagaasi, kulda, teemante ja vilkusid. 

Piirkonnas on parasvöötme järsult mandriline kliima. Jaanuari keskmine õhutemperatuur on –45 °С, juuli keskmine õhutemperatuur on +17 °C. Aasta keskmine sademete hulk on kuni 300 mm (kuni 70–80% sademetest langeb soojal ajal).

Jõgedes on kevadel suurvesi. Ka suvel on suurvesi, kui palju sajab. Talvel võivad väikesed jõed põhjani külmuda.

Taimkatte moodustavad põhiliselt lehisemetsad ja lehise-männi segametsad, kohati on kaasikuid ja niidusteppe.

Kategooria:Aasia madalikud
Kategooria:Sahha geograafia